10
1 Waugui-panicuna, Tayta Diosninsita lapan shongöwan ruwacö Israel mayëcuna Jesucristuta chasquicur gloriaman chäyänanpämi. 2 Paycunaga Tayta Dios munashganno cawayta munarpis shumag manami tantyayansu Jesucristuta chasquicurrä Dios munashganno cawayänanpä cashganta. 3 Saynöpis manami tantyayansu Jesucristuta chasquicurrä perdonash cayänanpä cayashganta. Saypa trucanga yarpäyan Jesucristuta mana chasquicurpis Moisés guelgashgan leycunata cäsucuyaptin Tayta Diosninsi perdonananpä cashgantami. 4 Sayno yarpäyaptinpis Jesucristo shamushganyaglami say leycunata cumplinansipä cargan. Sayno captenga manami say leycunata cumplishgansipitasu Tayta Diosninsi perdonamansi, sinöga Jesucristuta chasquicushgansipitami.
5 Jesucristo manarä shamuptin Moisés cayno nirmi guelgargan:
“Leycunata cumplegcunaga lapan leycunata mana pantaypa cumpliyäsun.”*
6-7 Moisés sayno niptinpis say leycunataga lapanta cumpliyta manami camäpacunsisu. Saymi perdonash canansipäga Tayta Diosninsiman yäracur paypa ali wilacuyninta chasquicunsi. Tayta Diosninsipa palabranchöpis caynömi guelgaraycan:
“Manami ciëluchöräsu Tayta Diosninsipa wilacuynin caycan sayman wisaycur yachacunayquipäga.
Saynöpis manami pasa rurinchöräsu caycan sayman yaycuycur yachacunayquipäga.”
Say nishgannölami Tayta Diosninsipa wilacuyninta tantyasimänansipä pipis ciëluman aywanmansu Jesucristuta cay pasaman pushamunanpä. Saynöpis perdonash canansipä cashganta wilamänansipä manami pipis pasa rurinman aywanmansu Jesucristuta wanushganpita cawarisimunanpä. 8 Tayta Diosninsipa palabrancho mastapis caynömi nican:
“Tayta Diosninsipa wilacuyninta musyaycanquinami.
Paypa wilacuynenga shonguyquicho y yarpayniquichöpis caycannami.”*
Say wilacuynintami nogacunapis wilacuycäyä Jesucristuman yäracur perdonash canansipä. 9-10 Say wilacuynenga caynömi nican: Jesucristuta chasquicushgayquita mana pengacuypa wilacorga y wanushganpita Tayta Diosninsi cawarisimushganta criyerga salvashmi canquipä. 11 Tayta Diosninsi palabranchöpis caynömi nican: “Payta chasquicogcunataga cushishmi chasquishäpä.”* 12 Sayno caycaptenga Israel runa carpis mana Israel runa carpis Jesucristuta chasquicog cagtaga lapantami Tayta Diosninsi perdonan. Perdonash cananpä manacog cagtaga pï-maytapis salvanmi. 13 Tayta Diosninsipa palabranchöpis cayno nirmi guelgaraycan:
“Perdonash cananpä pipis Tayta Diosninsita manacorga salvashmi cangapä.”*
14 Sayno captinpis ¿imanöparä perdonash cayänanpä Tayta Diosta manacuyanga pay cashganta mana criyerga? ¿Imanöparä criyiyanga paypa wilacuyninta manarä wiyarga? ¿Imanöparä say wilacuyninta wiyayanga pipis mana wilapaptenga? 15 ¿Pirä wilacurpis purenga wilacunanpä pipis mana cachaptenga? Tayta Diosninsipa palabranchöpis caynömi nican: “Ali wilacuyta wilacur puriptenga cushicuypämi caycan.”*
16 Wilacogcuna wilacuyaptinpis manami lapan Israel runacunasu Tayta Diosninsipa wilacuyninta chasquicuyan. Tayta Diosninsipa profëtan Isaías guelgashganchöpis caynömi nican:
“Tayta Dios,
wilacuyniquita wilacuptëpis runacuna manami chasquicuyansu.”*
17 Imano captinpis Tayta Diosninsipa wilacuyninta wiyarrämi Jesucristuman yäracur pipis payta chasquicuyan.
18 ¿Manasurä Israel runacuna wiyayash Jesucristupa wilacuyninta? Au, wiyayashgami. Tayta Diosninsipa palabranchöpis caynömi guelgaraycan:
“Ciëlo wilacushganga may-saymanpis chaycanmi.
Saymi may-saychöpis runacuna tantyaycäyan Tayta Diosninsi munayyog cashganta.”*
May-saychöpis Tayta Dios munayyog cashgan musyacashgannömi may-saymanpis Jesucristupa ali wilacuynin chaycan runacuna chasquicuyänanpä. 19 Jesucristupa ali wilacuyninta wiyarpis Israel runacuna ¿manasurä tantyayan payta chasquicuyänanpä cashganta? Moisés guelgashganchöpis Tayta Diosninsi caynömi nican:
“Jäpa runacunata y mana reguishgayqui runacunatami wamräcuna cayänanpä shuntashä.
Gamcunata salvanäpa trucan paycunatanami salvashä.
Sayno salvaptëmi fiyupa rabianäyanquipä.”*
20 Moisés guelgashgannöla Isaiaspis mana mansacuypa cayno guelgargan:
“Jusalicur cawagcunatami wilacuynëta tantyasishä.
Nircurnami naupata mana chasquicayämash captinpis munashgänöna cawayangapä.”*
21 Say guelgaraycashgannömi mana Israel runacuna Jesucristupa wilacuyninta chasquicur salvacuycäyan. Israel runacunapämi isanga Tayta Diosninsi nergan:
“Nogata chasquicayämänanpä waran waran tantyasiptëpis paycunaga chucru shongu car manami cäsucayämansu.”*
* 10:5 Levítico 18.5 * 10:8 Deuteronomio 30.12-14 * 10:11 Isaías 28.16 * 10:13 Joel 2.32 * 10:15 Isaías 52.7 * 10:16 Isaías 53.1 * 10:18 Salmo 19.4 * 10:19 Deuteronomio 32.21 * 10:20 Isaías 65.1 * 10:21 Isaías 65.2